《李真狂过卢溪卢溪虑其狂之无所归作狂语箴之》
宋代·王庭圭

江南有狂客，气欲横九州。朝为长安市上游，暮出箦中思报仇。

长天恐尔狂不休，囚锁置之东海头。卢溪为脱千金裘，换酒仍作商声讴。

醉来骑折六龙背，醒后槌碎黄鹤楼。摩霄拔剑斫月窟，何如投笔亦封侯。

白昼杀人誇意气，何如烟雨卧渔舟。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。